ตลาดหุ้นเอเชียแดงเถือก! วิตก “โควิด-19” ฉุดเศรษฐกิจโลกทรุดหนัก
ตลาดหุ้นเอเชียแดงเถือก! วิตก “โควิด-19” ฉุดเศรษฐกิจโลกทรุดหนัก
ตลาดหุ้นเอเชียแดงเถือก! วิตก “โควิด-19” ฉุดเศรษฐกิจโลกทรุดหนัก
18 ก.พ. 2563

ผู้สื่อข่าวรายงานว่า ตลาดหุ้นเอเชียปรับตัวลดลงในเช้าวันนี้ เนื่องจากนักลงทุนยังคงวิตกกังวลเกี่ยวกับผลกระทบทางเศรษฐกิจจากการแพร่ระบาดของเชื้อไวรัสโคโรนาสายพันธุ์ใหม่ หรือ โควิด-19
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 23,398.57 จุด ลดลง 124.67 จุด, -0.53%
ดัชนี SSE Composite ตลาดหุ้นจีนเปิดวันนี้ที่ 2,981.41 จุด ลดลง 2.21 จุด, -0.07%
ดัชนี HSI ตลาดหุ้นฮ่องกงเปิดวันนี้ที่ 27,766.50 จุด ลดลง 193.10 จุด, -0.69%
ดัชนี TAIEX ตลาดหุ้นไต้หวันเปิดวันนี้ที่ 11,700.91 จุด ลดลง 62.60 จุด, -0.53%
ดัชนี KOSPI ตลาดหุ้นเกาหลีใต้เปิดวันนี้ที่ 2,225.98 จุด ลดลง 16.19 จุด, -0.72%
ดัชนี FTSE STI ตลาดหุ้นสิงคโปร์เปิดวันนี้ที่ 3,203.38 จุด ลดลง 9.62 จุด, -0.30%
ดัชนี FBMKLCI ตลาดหุ้นมาเลเซียเปิดวันนี้ที่ 1,536.51 จุด ลดลง 0.61 จุด, -0.04%
ดัชนี PSE Composite ตลาดหุ้นฟิลิปปินส์เปิดวันนี้ที่ 7,329.03 จุด เพิ่มขึ้น 2.18 จุด, +0.03%
ด้านองค์การการค้าโลก (WTO) ระบุว่า การค้าสินค้าทั่วโลกจะยังคงอ่อนแอลงในช่วงไม่กี่เดือนข้างหน้านี้ เนื่องจากการแพร่ระบาดของไวรัสโควิด-19 ในจีนได้ซ้ำเติมการค้าทั่วโลกซึ่งได้รับผลกระทบอยู่แล้วจากมาตรการภาษีศุลกากร และความไม่แน่นอนต่าง ๆ ที่เกิดขึ้นทั่วโลก
ส่วนดัชนีวัดการค้าสินค้าโลกซึ่งจัดทำโดย WTO อยู่ที่ระดับ 95.5 ในเดือนก.พ. ลดลงเมื่อเทียบกับระดับ 96.6 ในเดือนพ.ย. โดยดัชนีที่เคลื่อนไหวต่ำกว่าระดับ 100 บ่งชี้ว่าการขยายตัวของการค้าโลกยังคงอยู่ในระดับต่ำกว่าแนวโน้มในช่วงที่ผ่านมา
ขณะที่รายงานของ WTO ระบุว่า “ดัชนีชี้วัดการค้าล่าสุดสะท้อนให้เห็นว่า ขณะนี้ยังไม่มีสัญญาณของการฟื้นตัวอย่างยั่งยืน และคาดว่าการขยายตัวของการค้าโลกอาจจะชะลอตัวลงอีกในไตรมาสแรกของปี 2563”
ทั้งนี้ คณะกรรมการสุขภาพแห่งชาติของจีน (NHC) แถลงวันนี้ว่า ณ วันจันทร์ที่ 17 ก.พ. มีผู้เสียชีวิตจากโรคปอดอักเสบที่เกิดจากการติดเชื้อไวรัสโคโรนาสายพันธุ์ใหม่ (โควิด-19) ในจีน เพิ่มขึ้นอีก 98 ราย ส่งผลให้ยอดรวมผู้เสียชีวิตทั่วประเทศจีน เพิ่มขึ้นเป็น 1,868 ราย
ส่วนจำนวนผู้ติดเชื้อทั่วประเทศ เพิ่มขึ้นอีก 1,886 ราย ส่งผลให้ยอดรวมผู้ติดเชื้อทั่วประเทศ เพิ่มขึ้นเป็น 72,436 ราย